યુનિ.માં લુખ્ખાઓ ખુલ્લી તલવાર- ઘાતક હથિયારો સાથે પંદર મિનિટ ફરતાં રહ્યા !
શનિવાર, સપ્ટેમ્બર 22 2018, 17:13 Hrs(IST)
નવગુજરાત સમય | Publish Date: Apr 4 2018 10:26AM
કોઇને મારવાના ઇરાદા સાથે બાઇકો સાથે આવેલા ૧૦થી ૧૨ શખ્સો જુદા જુદા ચાર ડીપાર્ટમેન્ટમાં ફર્યા બાદ ટાવર સુધી પહોંચી ગયા : શિક્ષણધામમાં ઘાતક હથિયારો સાથે આવેલા શખ્સો કોણ તે અંગે રહસ્ય : હવે સીસી ટીવી ફૂટેજના આધારે પોલીસ ફરિયાદ કરાશે : મોટી ઘટનાને અંજામ આપવા આવ્યા હોય તેવી શકયતાં : કુલપતિ
ગુજરાત યુનિવર્સિટી કેમ્પસમાં આજે બપોરના સમયે અચાનક ૧૦થી ૧૨ લુખ્ખા તત્વો હાથમાં ખુલ્લી તલવાર, લાકડી અને ઘાતક હથિયારો સાથે ધસી આવ્યા હતા. બાઇક પર આવેલા આ શખ્સો જુદા જુદા ચાર ડીપાર્ટમેન્ટમાં ફરીને આખરે પરત ચાલ્યા ગયા હતા.
મહત્વની વાત એ કે શૈક્ષણિક સંસ્થામા આ રીતે આસાનીથી ખુલ્લી તલવાર સાથે ધસી આવેલા લુખ્ખા તત્વોને કોઇએ રોકવાની હિંમત પણ કરી નહોતી. આ ઘટનાએ સમગ્ર કેમ્પસમાં ભારે ઉત્તેજના અને દહેશત ફેલાવી દીધી હતી. આ શખ્સો કોણ હતા, શા માટે આવ્યા હતા તે હજુ રહસ્ય છે. પરંતુ યુનિવર્સિટી સત્તાધીશોએ આ ઘટનામાં સીસી ટીવી ફૂટેજ મેળવીને પોલીસ ફરિયાદ કરવાનો નિર્ણય કર્યો છે.
યુનિવર્સિટીમાં ભૂતકાળમાં વિદ્યાર્થીસેનેટની ચૂંટણીના વિજયના ઉન્માદમાં કાર્યકરો ખુલ્લી તલવાર સાથે જીપમાં ફર્યા હતા. આ ઘટનાએ જે તે સમયે ભારે હોબાળો મચાવ્યો હતો. પરંતુ હાલમાં વિદ્યાર્થીસેનેટ અથવા તો કોઇપણ પ્રકારનો વિવાદ ન હોવાછતાં આજ બપોરના સમયે અચાનક ૧૦થી ૧૨ જેટલા લુખ્ખા તત્વો હાથમાં ખુલ્લી તલવાર, ધારિયા અને લાકડીઓ સાથે બાઇક પર કેમ્પસમાં ફરી રહ્યા હતા.
યુનિવર્સિટીના સૂત્રો કહે છે ઘાતક હથિયારો સાથે આવેલા આ શખ્સો સાયન્સ ડીપાર્ટમેન્ટમાં ત્યારબાદ ઇએમઆરસી સહિતના જુદા જુદા ચાર ડીપાર્ટમેન્ટમાં ફર્યા હતા. કેમ્પસમાં કર્મચારીઓના કહેવા પ્રમાણે જે રીતે આ શખ્સો ધસી આવ્યા તે જોતાં તેઓ જુદા જુદા ડીપાર્ટમેન્ટમાં ફરીને કોઇને શોધી રહ્યા હોય તેવુ લાગતુ હતુ. જેમને શોધી રહ્યા હતા તે કોઇ જગ્યાએ ન મળતાં એક તબક્કે આ લુખ્ખા તત્વો યુનિવર્સિટીના ટાવર સુધી પહોંચી ગયા હતા.
યુનિવર્સિટીનુ કોઇ 'રણી-ધણી' ન હોય તેવી બેફીકરાઇથી આ શખ્સો હાથમાં ઘાતક હથિયારો સાથે અંદાજે ૧૫ થી ૨૦ મિનિટ સુધી જુદા જુદા ડીપાર્ટમેન્ટમાં ફરતાં રહ્યા હતા. જેમને શોધી રહ્યા છે તે વ્યકિત મળ્યા હોય તો આજે યુનિવર્સિટી કેમ્પસમાં મોટી હિંસક ઘટના ઘટે તેવો માહોલ જોવા મળ્યા હતો.
આ ઘટના અંગે યુનિવર્સિટીના કુલપતિ હિમાંશુ પંડયા કહે છે જે રીતે ઘાતક હથિયારો સાથે આ શખ્સો ધસી આવ્યા હતા તે જોતાં મોટી ઘટનાને અંજામ આપવા આવ્યા હોય તેવુ લાગતુ હતુ. આ ઘટનાના સીસી ટીવી ફૂટેજ જોઇને પોલીસ ફરિયાદ દાખલ કરવામાં આવશે. આ ઉપરાંત આગામી દિવસોમાં આ રીતે બિન અધિકૃત વ્યકિતઓ કેમ્પસમાં ધસી ન આવે તે માટે આઇડન્ટી કાર્ડ સાથે જ એન્ટ્રી આપવા અંગે પણ વિચારણા કરવામાં આવશે.